ઉચ્ચ અભ્યાસક્રમમાં તબીબી વિદ્યાશાખા બાદ એક તબક્કે ઈજનેરી શાખાને સૌથી વધુ પ્રાથમિકતા આપવામાં આવતી હતી. જોકે ડિગ્રી અને ડિપ્લોમા કૉલેજોના ફાટી નીકળેલા રાફડાને કારણે હાલ ઈજનેરી અભ્યાસ ક્ષેત્રે પણ ફુગાવાની પરિસ્થિતિ સર્જાઈ છે. ઉજળી કારકિર્દી બનાવવામાં મદદરૂપ થતી ઈજનેરી શાખા કપરા કાળમાંથી પસાર થઈ રહી હોય તેમ લાગી રહ્યું છે. ગુજરાતમાં ડિગ્રી ઈજનેરી કૉલેજોની સંખ્યા અને બેઠકની સંખ્યા સામે તેમાં પ્રવેશ મેળવનાર વિદ્યાર્થીઓની સંખ્યા છેલ્લાં વર્ષોમાં અતિશય ઘટી છે.